Madonsela getuig nou wel in OB-ondersoekProf. Thuli Madonsela (Foto: Universiteit Stellenbosch) Die parlement se artikel 194-komitee, wat gelas is met die proses oor die moontlike verwydering van adv. Busisiwe Mkhwebane as Openbare Beskermer, sal Maandag die getuienis van haar voorganger Thuli Madonsela aanhoor. Dit volg na korrespondensie deur Qubudile Dyantyi, komiteevoorsitter, gisteraand aan Mkhwebane se regspan waarin hy die komitee se aanbod herhaal het om die getuienis óf oor die naweek óf vroeg volgende week aan te hoor. Adv. Dali Mpofu het gister gesê dat die OB se regspan nie van plan is om die getuienis van Madonsela te lei nie, aangesien sy nie hul getuie was nie en hy nie met haar gekonsulteer het nie. Getuienisleier adv. Nazreen Bawa het gesê dat Madonsela se teenwoordigheid by die verhore kom ná ’n versoek deur die OB se regspan om haar te laat dagvaar en op grond daarvan is sy dus ’n getuie van die OB. Die komitee het toe besluit dat indien nie een van die partye bereid is om eienaarskap van die getuienis te neem nie, Madonsela se verklaring gebruik sal word sonder om mondelinge getuienis aan te hoor. Dyantyi het gesê die nuwe datum sal die OB se regspan egter ’n geleentheid gee om die getuienis van Madonsela Maandag en Dinsdag te lei. Hy het aan die einde van gister se sitting aangekondig dat die OB se regspan die aanbod aanvaar het en Madonsela se getuienis volgende week aangehoor sal word. Madonsela was vroeër die week gereed om te getuig, maar is toe nie geroep nie nadat daar onsekerheid was oor wie haar eerste sou ondervra.